Sýning Ólafs Elíssonar , Bráðnun jökla 1999 / 2019 , var opnuð þann 28. nóvember síðastliðinn í Hafnarhúsinu . Mynd / Listasafn Reykjavíkur Ný ljósmyndaröð Ólafs sameinar eldri ljósmyndaröð frá 1999 og sýnir fram á þá djúpstæðu ógn sem steðjar að loftslagi okkar . Jöklarnir eru myndaðir frá sama sjónarhorni og úr sömu fjarlægð sem sýnir glögglega breytingu þeirra síðastliðin 20 ár . Um sýninguna segir Ólafur að árið 1999 hafi hann álitið jöklana vera handan allra mannlegra áhrifa , honum fannst þeir mikilfenglegir og gagntakandi fagrir og virtust óhreyfanlegir , eilífir . Það sem vakti helst athygli hans er munurinn á skala mannsins og skala jarðsögunnar . Í augum flestra eru jöklarnir fastir fyrir en á jarðfræðilegum mælikvarða eru þeir sífellt á ferðinni . Sýningin er gríðarlega áhrifarík sem vekur fólk svo sannarlega til umhugsunar og stendur hún yfir til 9. febrúar 2020 .